
PËR NDIHMËN SHOQËRORE
(Ndryshuar me ligjet: nr.9602, datë 28.7.2006, nr.10 137, datë 11.5.2009, nr.10 252, datë 11.3.2010, nr.10 399, datë 17.3.2011, nr. 25/2013, datë 14.2.2013, nr. 47/2014, datë 24.4.2014, nr. 44/2016, datë 21.4.2016, nr. 121/2016, datë 24.11.2016[footnoteRef:1]) [1:   Ligji nr.9602, datë 28.7.2006 është botuar në Fletoren Zyrtare nr. 84, datë 9 gusht 2006.
   Ligji nr.10 137, datë 11.5.2009 është botuar në Fletoren Zyrtare nr.86, datë 12 qershor 2009.
   Ligji nr.10 252, datë 11.3.2010 është botuar në Fletoren Zyrtare nr. 34, datë 2 prill 2010.
  Ligji nr.10 399, datë 17.3.2011 është botuar në Fletoren Zyrtare nr. 34, datë 7 prill 2011.
  Ligji nr. 25/2013, datë 14.2.2013 është botuar në Fletoren Zyrtare nr.29, datë 11 mars 2013.
 Ligji nr. 47/2014, datë 24.4.2014 është botuar në Fletoren Zyrtare nr.72, datë 23 maj 2014.
 Ligji nr. 44/2016, datë 21.4.2016 është botuar në Fletoren Zyrtare nr. 77, datë 9 maj 2016 dhe i fillon efektet nga data 1 shtator 2016.
Ligji nr. 121/2016, datë 24.11.2016 është botuar në Fletoren Zyrtare nr.236, datë 7 dhjetor 2016.
] 

(I përditësuar)

Në mbështetje të neneve  78 dhe 83 pika 1 të Kushtetutës, me propozimin e Këshillit të Ministrave, 

KUVENDI 
I REPUBLIKËS SË SHQIPËRISË

VENDOSI:

KREU I
DISPOZITA TË PËRGJITHSHME

Neni 1
(ndryshuar pika 1, me ligjin nr. 47/2014, datë 24.4.2014)

Ky ligj ka për qëllim:
1. Të përcaktojë ndihmën shoqërore për individët dhe grupet në nevojë, të cilët nuk mund të sigurojnë plotësimin e nevojave bazë jetike, zhvillimin e aftësive dhe të mundësive personale dhe ruajtjen e integritetit e përfshirjen shoqërore për shkak të aftësive dhe mundësive të kufizuara ekonomike, fizike, psikologjike e shoqërore. 
2. Të zbusë varfërinë dhe përjashtimin shoqëror për individët dhe familjet, si dhe të krijojë mundësi për integrimin e tyre, nëpërmjet sigurimit të një sistemi ndërhyrjesh e shërbimesh për përmirësimin e jetesës së tyre. 

Neni  2

Ky ligj rregullon marrëdhëniet e financimit e të ofrimit të ndihmës  dhe shërbimeve shoqërore në Shqipëri. 

Neni 3

Parimet bazë, mbi të cilat funksionon skema e ndihmës dhe e shërbimeve shoqërore, janë:
a) respekti dhe garantimi i vlerave dhe i personalitetit të individit;
b) universaliteti;
c) barazia e mundësive;
ç) e drejta për të përfituar;
d) partneriteti;
dh) transparenca dhe paanshmëria;
e) decentralizimi;
ë) pavarësia, integrimi shoqëror dhe pjesëmarrja në jetën e komunitetit;
f) mosdiskriminimi;
g) karakteri subvencionues;

Neni 4
(Ndryshuar me ligjin nr.9602, datë 28.7.2006, shtuar pika 23, me ligjin nr.10 252, datë 11.3.2010, nr.10 399, datë 17.3.2011, ndryshuar pika 13, me ligjin nr. 47/2014, datë 24.4.2014, ndryshuar me ligjin nr. 44/2016, datë 21.4.2016, shfuqizuar pikat 5, 15, dhe 16 me ligjin nr. 121/2016, datë 24.11.2016 )

Në kuptim të këtij ligji:
1. “Ndihmë ekonomike” është mbështetja, në para, që u jepet familjeve dhe individëve në nevojë, sipas përcaktimeve të bëra në këtë ligj.
1/1. “Përfitime në natyrë” është mbështetja në mallra ushqimore dhe të përdorimit të përditshëm e në veshmbathje, që u jepen familjeve dhe individëve në nevojë, sipas përcaktimeve të bëra në këtë ligj.
2. “Pagesë për personat me aftësi të kufizuar” është pagesa mujore, në lekë, që u jepet personave me aftësi të kufizuar, sipas përcaktimit të këtij ligji.   
3. “Person me aftësi të kufizuar” është individi, të cilit i është kufizuar aftësia, si pasojë e dëmtimit fizik, shqisor, të intelektit, psikiko-mendor, të lindura apo të fituara gjatë jetës nga aksidente, sëmundje të përkohshme ose të përhershme, të cilat nuk vijnë nga shkaqe që lidhen me punësimin. 
4. “Invalid pune” është individi që është deklaruar i tillë me vendim të Komisionit Mjekësor të Caktimit të Aftësisë për Punë, që përfiton nga ligji nr.7889, datë 14.12.1994 “Për statusin e invalidëve”, i ndryshuar. 
5. Shfuqizuar.
6. Bashki/njësi administrative” është institucioni, nën juridiksionin e të cilit subjektet përfituese, sipas këtij ligji, ushtrojnë të drejtën për të kërkuar kompensimin e të ardhurave materiale ose/dhe monetare, të cilat u mungojnë plotësisht ose pjesërisht, si dhe shërbime shoqërore.
7. “Administrator shoqëror” është nëpunësi civil i njësive të vetëqeverisjes vendore, i cili vlerëson, verifikon e administron procesin dhe dokumentacionin për aplikimin e përfitimin e ndihmës ekonomike, pagesës së aftësisë së kufizuar dhe ofrimin e shërbimeve shoqërore për individët në nevojë, nëpërmjet përdorimit të regjistrit elektronik kombëtar. 
8. “Familje” është një grup individësh, që lidhen në marrëdhënie bashkëshortore, si dhe marrëdhëniet prindër-fëmijë, marrëdhëniet ndërmjet anëtarëve të familjes dhe ato të kujdestarisë, që jetojnë në të njëjtën strehë. 
9. “Familje kujdestare” është një familje alternative, sipas përkufizimit të dhënë në nenin  266  të ligjit nr.  9062, datë 8. 5. 2003 “Kodi i Familjes”. 
10. “Kryetar i familjes” është personi, sipas kësaj renditjeje: babai, nëna, anëtari më i madh i familjes, në grup-moshën aktive 18-65 vjeç, anëtari më i ri i familjes, në grup-moshën mbi 65 vjeç, dhe kujdestari, kur të gjithë anëtarët e familjes janë nën moshën 18 vjeç.  
11. “Familje në nevojë” është familja që nuk ka të ardhura ose ka të ardhura të pamjaftueshme nga programi i mbrojtjes sociale, remitancat, qiraja, asetet, bujqësia apo të ardhura të tjera.
12. Shfuqizuar.  
13. “Të ardhura të familjes” janë të ardhurat e të gjithë anëtarëve të familjes nga çdo lloj burimi, përfshirë dhe ata anëtarë që jetojnë dhe punojnë jashtë shtetit. Nuk përfshihen në të ardhurat e familjes pagesat që marrin anëtarët e familjes me aftësi të kufizuar, në kuptim të këtij ligji dhe të familjes në nevojë sipas pikës 4 të nenit 19.
14. “Jetim” është fëmija, deri në moshën 25 vjeç, sipas përcaktimit të bërë në  ligjin nr. 8153, datë 31.10.1996 “Për statusin e jetimit” . 
15. Shfuqizuar.
16. Shfuqizuar.
17. “Vendbanim” është vendi ku familja ose personi, për shkak të punës apo të shërbimit të përhershëm, të ndodhjes së pasurisë ose të realizimit të interesave të vet, qëndron zakonisht ose të shumtën e kohës. 
18. “Vendqëndrim” është vendi ku banohet për një kohë të caktuar për arsye pune, studimi, trajtimi mjekësor, pushimi, shërbimi të detyruar ushtarak apo vuajtjeje dënimi, si dhe raste të tjera të kësaj natyre. 
19. “Burime jetese” janë të gjitha mjetet monetare ose të ardhurat në natyrë, të cilat bëjnë të mundur jetesën. 
20. Shfuqizuar. 
21. Shfuqizuar. 
22. “Veprim i qëllimshëm” është çdo veprim që synon të shmangë punësimin e shpërblyer, kualifikimin për punësim dhe për mundësi punësimi, trajtimin mjekësor në rastet e përdoruesit të drogës ose të përdoruesit me tepri të alkoolit, mospërdorimin e kapitalit atje ku është mundësia për të siguruar mjetet e domosdoshme të jetesës, dhënies reale të të ardhurave, si dhe çdo veprim që nxit ndarjen e familjeve, që vërtetohet se kanë të njëjtën strehë, për përfitim nga ndihma ekonomike.  
23. “Viktimë e trafikimit”, nënkupton personin fizik, që është objekt i trafikimit të qenieve njerëzore, sipas përkufizimit të shkronjës “e” të nenit  4 të ligjit nr. 9642, datë 20.11.2006 “Për ratifikimin e konventës së Këshillit të Europës “Për masat kundër trafikimit të qenieve njerëzore””.
24. “Paraplegjik” është çdo person që vuan nga paraliza e dy anësive të poshtme.
25. “Tetraplegjik” është  çdo person  që vuan  nga paraliza e katër anësive.
26. “Fëmijë” është fëmija, sipas përcaktimit të dhënë në ligjin nr. 10 347, datë 4.11.2010 “Për mbrojtjen e të drejtave të fëmijës”.
27. “Person mbi moshë pune”  është personi fizik që, në çastin e vlerësimit të kritereve për përfitimin e ndihmës ekonomike, është mbi moshën e përcaktuar për atë vit, për të drejtën e pensionit, sipas nenit 92 të ligjit nr. 7703, datë 11.5.1993 “Për sigurimet shoqërore në Republikën e Shqipërisë”, të ndryshuar. 
28. “Individ në nevojë” është personi fizik që është: jetim, viktimë e trafikimit, viktimë e dhunës në marrëdhëniet familjare.
29. “Viktimë e dhunës në marrëdhëniet familjare” është çdo person, sipas përkufizimit të dhënë në pikën 4 të nenit 3 të ligjit nr. 9969, datë 18.12.2006 “Për masat ndaj dhunës në marrëdhëniet familjare”, të ndryshuar, për të cilin është lëshuar urdhër mbrojtjeje ose urdhër mbrojtjeje i menjëhershëm, me vendim të gjykatës.
30. Shfuqizuar.
31. “Kujdestar me pagesë” është personi i caktuar për t’u kujdesur për personin me aftësi të kufizuara, që ofron shërbim për të në veprimtarinë e përditshme, në shtëpi, në udhëtim, në punë, në shkollë  dhe në veprimtaritë shoqërore.
32. “Formula e unifikuar e pikëzimit” është një formulë e pranueshmërisë së familjeve për ndihmë ekonomike, duke përdorur koeficientë dhe ndryshore të përcaktuara qartë, të cilët dalin nga lidhjet reciproke, objektive, me statusin ekonomik dhe me varfërinë.
33. “Vlerësimi biopsikosocial” është një proces vlerësimi i faktorëve të ndryshëm dhe të ndërvarur, të cilët dëmtojnë aftësinë e një individi për të kryer veprimtari të jetës së përditshme dhe për të marrë pjesë në shoqëri në kushte të barabarta me të tjerët. Këta faktorë janë: struktura trupore, funksionet trupore e psikologjike, si dhe faktorë personalë, shoqërorë, ekonomikë dhe kulturorë.  
34. “Komisioni shumëdisiplinor i vlerësimit të aftësisë së kufizuar” është një ekip i përzgjedhur, me mjek dhe punonjës social/psikolog, të cilët janë të punësuar pranë drejtorisë rajonale të Shërbimit Social Shtetëror dhe janë përgjegjës për procesin e vlerësimit biopsikosocial të aplikuesve për përfitimet për shkak të aftësisë së kufizuar, bazuar në dokumentet e përgatitura nga mjekët, informacionin e marrë nga intervistat e zhvilluara dhe verifikimin e informacionit me institucione të tjera. 
35. “Ri/integrimi social” është tërësia e veprimtarive të integruara në pagesa dhe shërbime, që synojnë fuqizimin ekonomik të përfituesve të ndihmës ekonomike nëpërmjet punësimit.   



KREU II
PËRFITUESIT E NDIHMËS DHE  TË SHËRBIMIT SHOQËROR

Neni 5
(Shtuar pika 4, me ligjin nr.10 252, datë 11.3.2010, ndryshuar me ligjin nr.10 399, datë 17.3.2011, ndryshuar pika 5, me ligjin nr. 47/2014, datë 24.4.2014)

Përfituesit e ndihmës ekonomike janë:
1. Familjet në nevojë.
2. Jetimët, të cilët nuk janë në institucione. 
3. Prindërit me më shumë se 2 fëmijë të lindur njëherësh, që u përkasin familjeve në nevojë. 
4. Viktimat e trafikimit, pas daljes nga institucionet e përkujdesit shoqëror, deri në çastin e punësimit të tyre. 
5. Viktimat e dhunës në marrëdhëniet familjare, për periudhën e vlefshmërisë së urdhrit të mbrojtjes ose të urdhrit të menjëhershëm të mbrojtjes, që nuk trajtohen në institucionet e përkujdesjes shoqërore.
Viktimat e dhunës në marrëdhëniet familjare, për periudhën e vlefshmërisë së urdhrit të mbrojtjes ose të urdhrit të menjëhershëm të mbrojtjes, përfitojnë sipas përcaktimeve të nenit 23, pika 3, të këtij ligji.

Neni 6
(Ndryshuar me ligjin nr. 44/2016, datë 21.4.2016 dhe shfuqizuar me ligjin nr. 121/2016, datë 24.11.2016)


Neni 7
(Shfuqizuar pika 1, me ligjin nr.9602, datë 28.7.2006)

Përfitues të pagesës për aftësinë e kufizuar janë:
1. Shfuqizuar. 
2.  Paraplegjikët dhe tetraplegjikët, të cilët deklarohen me vendim të Komisionit Mjekësor të Caktimit të Aftësisë për Punë se janë bërë të tillë, pavarësisht nga shkaku dhe mosha. 
3.  Personat me aftësi të kufizuar, të cilët deklarohen të paaftë për punë me vendim të Komisionit Mjekësor të Caktimit të Aftësisë për Punë. 
4. Personat, të cilët janë deklaruar invalidë pune me vendim të Komisionit Mjekësor të Caktimit të Aftësisë për Punë, që përfitojnë pension invaliditeti dhe shtesë mujore mbi të, sipas Statusit të Invalidit të Punës. 

Neni 8

Personat përfitues që përcaktohen në pikat 1, 2, 3 të nenit 7 të këtij ligji, të cilët me vendim të komisioneve mjekësore të posaçme  përcaktohen se kanë nevojë për përkujdesje, përfitojnë edhe  një kujdestar me pagesë.  

Neni 9
(Shtuar pika 4 dhe 5 me ligjin nr. 47/2014, datë 24.4.2014)

Nga ky ligj nuk përfitojnë:
1. Shtetasit shqiptarë që banojnë jashtë vendit si emigrantë, me përjashtim të personave dhe të familjeve të tyre të caktuar me punë pranë përfaqësive tona diplomatike dhe organizmave  ndërkombëtarë. 
2. Azilkërkuesit, të cilët nuk kanë marrë statusin e azilit. 
3. Shtetasit shqiptarë, shtetasit e huaj ose personat pa shtetësi, të cilët kanë nevojë për ndihmë emergjente, si pasojë e fatkeqësive natyrore dhe e luftërave.
 4. Personat që, me vendim të formës së prerë të gjykatës, vuajnë dënimin me heqje lirie.
5. Personat që trajtohen në institucionet e përkujdesjes rezidenciale publike, të financuara nga fondet e Buxhetit të Shtetit, për masën e ndihmës ekonomike apo pagesën për aftësinë e kufizuar.

KREU III
LLOJET E PËRFITIMIT TË NDIHMËS EKONOMIKE  
DHE TË SHËRBIMEVE SHOQËRORE

Neni 10
(Ndryshuar me ligjin nr.10 399, datë 17.3.2011,  nr. 44/2016, datë 21.4.2016)

1. Ndihma ekonomike është një pagesë e kufizuar në kohë, që jepet në formën e një shpërblimi mujor në lekë, për kategoritë e përcaktuara në nenin 5 të këtij ligji. Kufizimi në kohë i ndihmës ekonomike bëhet sipas përcaktimeve me vendim të Këshillit të Ministrave. Masat përjashtuese nga skema e ndihmës ekonomike për familjet, të cilat nuk zbatojnë kërkesat e legjislacionit në fuqi, përcaktohen me vendim të Këshillit të Ministrave. 
Kriteret e përfitimit të ndihmës ekonomike vlerësohen sipas nevojave dhe mbajnë parasysh gjendjen e varfërisë, të cilat vlerësohen bashkërisht, duke u dhënë pesha specifike të qarta, objektive e transparente, si pjesë e një formule të pikëzuar. Kriteret dhe detajet e formulës përcaktohen me vendim të Këshillit të Ministrave.
1/1. Rishikimi i parametrave të programeve të ndihmës ekonomike, duke përfshirë rishikimin e kritereve të vlerësimit për ndihmën dhe aftësinë e kufizuar dhe përditësimin e formulës së unifikuar të pikëzimit, e cila ndihmon në përcaktimin e kritereve të pranueshmërisë së familjeve për përftimin e ndihmës ekonomike, bazuar në ndryshimin e nivelit të varfërisë në vend, realizohet nga autoriteti shtetëror përgjegjës për ndihmën shoqërore.
2. Familjet dhe individët në nevojë kanë të drejtë të marrin përfitime në natyrë, sipas kritereve dhe procedurave të përcaktuara me vendim të Këshillit të Ministrave.
3. Shfuqizohet.
4. Fëmijët e familjes në nevojë, të cilët përfitojnë ndihmë ekonomike, si dhe jetimët që nuk janë në institucione që ndjekin arsimin e detyrueshëm,  sipas ligjit nr. 7952, datë 21.6.1995 “Për arsimin parauniversitar”, të ndryshuar, marrin një pagesë shtesë, deri në mbarimin e arsimit të detyrueshëm, në masën e përcaktuar nga Këshilli i Ministrave.
5. Anëtarit të familjes në nevojë, që është person me aftësi të kufizuara, invalid pune, nuk i llogaritet masë ndihme ekonomike në strukturën e masës së ndihmës ekonomike për familjen.
6. Masa mujore e ndihmës ekonomike, sipas strukturës së familjes, procedurave, dokume-ntacionit dhe kritereve që duhet të plotësojnë familjet dhe individët në nevojë për përfitimin e ndihmës ekonomike, përcaktohet me vendim të Këshillit të Ministrave.
7. Ministri përgjegjës për çështjet e ndihmës dhe shërbimeve shoqërore nxjerr udhëzim për mënyrën e përllogaritjes së masës së ndihmës ekonomike.

Neni 11
(ndryshuar pika 2, me ligjin nr. 47/2014, datë 24.4.2014,  nr. 44/2016, datë 21.4.2016)

1. Pagesa për personat me aftësi të kufizuar jepet në formën e një kësti mujor, në lekë.  Masa e pagesës për këta individë dhe për kujdestarët e tyre përcaktohet me vendim të Këshillit të Ministrave. 
2. Përfituesve, të klasifikuar me vendim të KMCAP-it në grupet e aftësisë së kufizuar, u ndërpritet pagesa pas 48 muajve punësimi. Procedurat në rastet e rikthimit në skemën e përfitimit të pagesës së aftësisë së kufizuar përcaktohen me vendim të Këshillit të Ministrave.

Neni 12
(shfuqizuar me ligjin nr. 121/2016, datë 24.11.2016)

Neni 13

(shfuqizuar me ligjin nr. 121/2016, datë 24.11.2016)

Neni 14
(shfuqizuar me ligjin nr. 121/2016, datë 24.11.2016)


Neni 15
(Shtuar pika 3, 4 dhe 5, me ligjin nr.10 399, datë 17.3.2011 dhe shfuqizuar me ligjin nr. 121/2016, datë 24.11.2016)


Neni 16
(shfuqizuar me ligjin nr. 121/2016, datë 24.11.2016)

Neni 17
(Shtuar një fjali në paragrafin e dytë,  me ligjin nr.10 252, datë 11.3.2010 dhe shfuqizuar me ligjin nr. 121/2016, datë 24.11.2016)


Neni 18
(Ndryshuar pika 1, me ligjin nr.10 137, datë 11.5.2009 dhe shfuqizuar me ligjin nr. 121/2016, datë 24.11.2016)


KREU IV
KRITERET E PËRFITIMIT DHE PROCEDURA E DHËNIES SË NDIHMËS EKONOMIKE DHE TË OFRIMIT TË SHËRBIMEVE SHOQËRORE

Neni 19
(Shtuar pikat 4 dhe 5, me ligjin nr.10 399, datë 17.3.2011, nr. 44/2016, datë 21.4.2016)

Ndihma ekonomike, që përfitojnë familjet dhe individët në nevojë, është e plotë.
1. Ndihmë ekonomike të plotë përfitojnë familjet ose individët që nuk kanë të ardhura ose kanë të ardhura të pamjaftueshme nga programi i mbrojtjes sociale, remitancat, qiraja, asetet, bujqësia apo të ardhura të tjera.
2. Shfuqizuar.
3. Shfuqizuar.
4. Përjashtohen nga llogaritja e të ardhurave, sipas pikës 3 të këtij neni, familjet në nevojë kur:
a) nuk kanë kryefamiljarë, për arsye të vdekjes së të dy prindërve, të cilët kanë pasur fëmijët në ngarkim; 
b) njëri prej prindërve është duke vuajtur dënimin me burgim, për vepra penale, me vendim gjykate të formës së prerë, ndërkohë që prindi tjetër nuk jeton, të cilët kanë pasur fëmijët në ngarkim; 
c) njërit prind i është hequr e drejta prindërore me vendim gjykate, ndërkohë që prindi tjetër nuk jeton, në gjendjen familjare të të cilit ka fëmijë; 
ç) kanë si kryefamiljar një person me aftësi të kufizuara, fizike e mendore, i verbër, paraplegjik/tetraplegjik ose invalid pune, dhe anëtarët e tjerë të familjes së tij janë fëmijë ose persona mbi moshë pune, të cilët nuk përfitojnë pension; 
d) kanë si kryefamiljar nënën, ndërkohë që prindi tjetër nuk jeton, si dhe kur anëtarët e familjes së tij janë fëmijë ose persona mbi moshë pune, të cilët nuk përfitojnë pension; 
dh) kanë si kryefamiljar një pjesëtar të familjes që është mbi moshë pune dhe, kur anëtarët e familjes së tij janë fëmijë dhe persona mbi moshë pune, pavarësisht nga të ardhurat, nga pensioni apo toka; 
e) janë familje të mbyllura në shtëpi, si pasojë e gjakmarrjes; 
ë)  janë familje që i përkasin minoritetit rom; 
f) janë familje nën nivelin e varfërisë, sipas listës së përcaktuar në aktet nënligjore përkatëse.
5. Këshilli i Ministrave, kur e sheh të nevojshme, parashikon edhe raste të tjera të përjashtimit nga llogaritja e të ardhurave, përveç atyre të parashikuara në pikën 4 të këtij neni.
 

Neni 20
(Ndryshuar me ligjin nr.10 399, datë 17.3.2011, me ligjin nr. 47/2014, datë 24.4.2014, nr. 44/2016, datë 21.4.2016 dhe shfuqizuar pika 4 me ligjin nr. 121/2016, datë 24.11.2016) 

1. Ndihma ekonomike shpërndahet një herë në muaj, me vendim të strukturave rajonale të Shërbimit Social Shtetëror. Bashkia/njësia administrative njofton kërkuesit për përfitimin e ndihmës ekonomike brenda 24 orëve nga marrja e njoftimit për vendimin e drejtorisë rajonale të Shërbimit Social Shtetëror, nëpërmjet publikimit të tij, dhe kryen veprimet financiare për pagesën.
1/1. Pagesa e personave me aftësi të kufizuar shpërndahet një herë në muaj, me vendim të këshillit bashkiak.
2. Kërkesa për të përfituar ndihmë ekonomike bëhet me shkrim nga:
a) kryetari i familjes ose njëri nga anëtarët madhorë të familjes;
b) secili prej bashkëshortëve, në rastet kur ata janë në proces zgjidhjeje martese dhe nuk ka ende vendim gjykate të formës së prerë.
Kërkesa dhe dokumentacioni për të përfituar ndihmë ekonomike paraqiten tek administratori shoqëror në njësinë e vetëqeverisjes vendore.
Kriteret, procedura dhe dokumentacioni për përfitimin e ndihmës ekonomike, si dhe nivelet minimale dhe maksimale të masës për përfitimin e saj përcaktohen me vendim të Këshillit të Ministrave.
3. Kërkesa dhe dokumentacioni për të përfituar pagesë për personat me aftësi të kufizuar paraqiten tek administratori shoqëror në njësitë e vetëqeverisjes vendore. Kriteret, procedura dhe dokumentacioni për përfitimin e pagesës për personat me aftësi të kufizuara, si dhe të kujdestarëve të tyre përcaktohen me vendim të Këshillit të Ministrave.
 4. Shfuqizuar.

Neni 21
(Ndryshuar me ligjin nr.10 399, datë 17.3.2011, nr. 44/2016, datë 21.4.2016)

Këshilli bashkiak ka të drejtë të miratojë dhënien e ndihmës ekonomike për familjet aplikuese, të cilat nuk janë shpallur përfituese nga sistemi i pikëzimit, bazuar në vlerësimin social-ekonomik, të kryer nga administratori shoqëror. Këto familje në nevojë do të trajtohen nga fondi i kushtëzuar për bllok-ndihmën ekonomike deri në 6 për qind dhe/ose me fonde të buxhetit vendor, sipas përcaktimeve që do të bëhen nga ministri përgjegjës për çështjet sociale.

Neni 22
(Ndryshuar me ligjin nr. 47/2014, datë 24.4.2014 dhe shfuqizuar me ligjin nr. 121/2016, datë 24.11.2016)



Neni 23

(shfuqizuar me ligjin nr. 121/2016, datë 24.11.2016)

Neni 24

(shfuqizuar me ligjin nr. 121/2016, datë 24.11.2016)

Neni 25
(Shfuqizuar me ligjin nr. 44/2016, datë 21.4.2016)

KREU V
DREJTIMI DHE ADMINISTRIMI I SKEMËS SË NDIHMËS DHE SHËRBIMEVE SHOQËRORE

Neni 26
(Ndryshuar me ligjin nr.10 399, datë 17.3.2011, ndryshuar pika 2 me ligjin nr. 25/2013, datë 14.2.2013, shfuqizuar pikat 2 dhe 3 me ligjin  nr. 44/2016, datë 21.4.2016, ndryshuar pika 1me ligjin nr. 121/2016, datë 24.11.2016) ) 

1. Ministria përgjegjëse për çështjet e ndihmës dhe shërbimeve shoqërore është autoriteti përgjegjës për hartimin e politikave, të legjislacionit, programimin e fondeve të ndihmës ekonomike, pagesës për personat me aftësi të kufizuar. 
2. Shfuqizuar.
3. Shfuqizuar.
 4. Ministria përgjegjëse për çështjet e ndihmës dhe shërbimeve shoqërore grumbullon informacione, statistika dhe raporte nga njësitë vetëqeverisjes vendore, me qëllim vlerësimin dhe monitorimin e zbatimit të politikave, arritjen e standardeve për ndihmën ekonomike, kryerjen e pagesës për personat me aftësi të kufizuar.  Përmbajtja, që do të kenë informacionet  dhe raportet e njësive të vetëqeverisjes vendore, treguesit statistikorë, që do të mblidhen, periodiciteti i mbledhjes së tyre, përcaktohen me vendim të Këshillit të Ministrave.

Neni 27
(Ndryshuar me ligjin nr.10 399, datë 17.3.2011, shtuar pika 6 dhe 7, me ligjin nr. 25/2013, datë 14.2.2013, shfuqizuar pikat 3 dhe 4 me ligjin nr. 44/2016, datë 21.4.2016, shfuqizuar pika 5, shkronjat “b” dhe “c”, 6 e 7)

1. Shërbimi Social Shtetëror është intitucion publik, në varësi të ministria përgjegjëse për çështjet e ndihmës dhe shërbimeve shoqërore.  
2. Organizimi dhe funksionimi i Shërbimit Social Shtetëror miratohet me vendim të  Këshillit të Ministrave.  
3. Shfuqizuar.    
4.  Shfiqizuar.
5. Shërbimi Social Shtetëror përgjigjet për zbatimin e politikave të ministrisë përgjegjëse për çështjet e ndihmës dhe shërbimeve shoqërore në fushën e  ndihmës dhe të shërbimeve të përkujdesit shoqëror për:
a) programimin dhe kontrollin e përdorimit të fondeve të Buxhetit të Shtetit për ndihmën ekonomike, pagesën e personave me aftësi të kufizuar;  
b) Shfuqizuar.
c) Shfuqizuar. 
dh) ngre dhe administron regjistrin elektronik kombëtar, i cili përfshin aplikantët dhe përfituesit e ndihmës ekonomike, të pagesës së aftësisë së kufizuar dhe të shërbimeve të përkujdesit shoqëror.
e) kontrollin e veprimtarisë e të zbatimit të legjislacionit në strukturat dhe institucionet në varësi të tij dhe pranë pushtetit vendor, për ndihmën shoqërore. Procedura e kryerjes së kontrollit përcaktohet me vendim të Këshillit të Ministrave.
6. Shfuqizuar. 
7. Shfuqizuar.

Neni 27/1
(Shtuar me ligjin nr. 44/2016, datë 21.4.2016)

Strukturat rajonale të Shërbimit Social Shtetëror, për ndihmën ekonomike, kanë këto përgjegjësi:
1. Verifikimin e të dhënave të regjistruara nga administratori shoqëror në regjistrin kombëtar elektronik të të dhënave dhe në autoritetet shtetërore përgjegjëse për familjet/individët në nevojë, të cilët janë propozuar me vendim të këshillit bashkiak, që të trajtohen me ndihmë ekonomike.
2. Vendimmarrjen për: 
a) caktimin e familjes/individëve në nevojë, përfitues të ndihmës ekonomike, që plotësojnë kriteret e përcaktuara me vendim të Këshillit të Ministrave, si dhe masën e përfitimit të tyre. Për familjen në proces zgjidhjeje martese, kur nuk ka ende një vendim të formës së prerë, masa e përfitimit caktohet e ndarë për të dy bashkëshortët;
b) refuzimin e kërkesës për caktimin e përfitimit të ndihmës ekonomike, për familjet/individët në nevojë, të cilët nuk plotësojnë kriteret e përcaktuara me vendim të Këshillit të Ministrave.
3. Dërgimin e vendimit, për rastet e parashikuara në shkronjat “a” e “b”, të pikës 2, të këtij neni, kryetarit të bashkisë:
a) për të njoftuar kërkuesit për përfitimin e ndihmës ekonomike;
b) për të kryer veprimet financiare për pagesën, për përfituesit e ndihmës ekonomike.


Neni 28

Ministria përgjegjëse për çështjet e ndihmës dhe shërbimeve shoqërore harton dhe paraqet pranë Ministrisë së Financave nevojat për fonde nga buxheti për ndihmën ekonomike, pagesën për personat me aftësi të kufizuar. 

Neni 29
(shtuar një paragraf në pikën 7 me ligjin nr.10 399, datë 17.3.2011, nr. 44/2016, datë 21.4.2016, shfuqizuar pikat 3, 4, 5, 6, 8 e 12 me ligjin nr. 121/2016, datë 24.11.2016))

Këshilli bashkiak ka  këto përgjegjësi:
1. Merr vendimin për propozimin që familja/ individët në nevojë të trajtohen me ndihmë ekonomike dhe parashikon masën përkatëse të përfitimit. Ky vendim i përcillet menjëherë, zyrtarisht, strukturës rajonale të Shërbimit Social Shtetëror.
2. Miraton fondin për pagesën e personave me aftësi të kufizuar. 
3. Shfuqizuar.
4. Shfuqizuar. 
5. Shfuqizuar. 
6. Shfuqizuar. 
 	7. Shfuqizuar.
8. Shfuqizuar.  
9. Shfuqizuar.
10. Shfuqizuar. 
11. Shfuqizuar.
12. Shfuqizuar. 


Neni 30

Për administrimin e skemës së ndihmës dhe të shërbimeve shoqërore, pranë qarqeve, bashkive ose komunave ngrihen strukturat përkatëse.  Detyrat dhe përgjegjësitë e këtyre strukturave, në zbatim të këtij ligji, përcaktohen me vendim të Këshillit të Ministrave. 


Neni 30/1
(Shtuar me ligjin nr. 44/2016, datë 21.4.2016)

Struktura përgjegjëse për shërbimet sociale në bashki, për efekt të ndihmës ekonomike dhe pagesave të aftësisë së kufizuar, kryen këto detyra:
1. Harton projektvendimin për familjet/ individët në nevojë, nën juridiksionin e bashkisë, për trajtim me ndihmë ekonomike dhe përllogarit fondin për mbulimin e tyre.
2. Paraqet në këshillin bashkiak projektvendimin për propozimin për familjet/individët në nevojë që do të trajtohen me ndihmë ekonomike dhe masën e përfitimit për këto familje/individë në nevojë.
3. Harton projektvendimin për përfituesit e pagesave të aftësisë së kufizuar;
4. Harton kërkesën për buxhetin dhe projektbuxhetin për vitin pasardhës për ndihmën ekonomike dhe pagesat për personat me aftësi të kufizuar.
5. Grumbullon dhe përgatit informacione e statistika, të cilat i dërgon pranë strukturave rajonale të Shërbimit Social Shtetëror, mban regjistrin e përfituesve dhe  ndjek shpenzimet për ndihmën ekonomike, pagesën e personave me aftësi të kufizuar.

Neni 31
(Ndryshuar me ligjin nr. 44/2016, datë 21.4.2016, shfuqizuar fjalë në  pikat “a”, “c”, shkronjat “ë”, “f”, fjalë në  shkronjën “g” dhe shkronja “gj” me ligjin nr. 121/2016, datë 24.11.2016)

Administratorët shoqërorë në bashki ose njësi administrative kanë për detyrë:
a) të identifikojnë familjet që kanë nevojë për ndihmë ekonomike, personat me aftësi të kufizuar;
b) të verifikojnë gjendjen shoqërore e ekonomike të familjeve që trajtohen me ndihmë ekonomike dy herë në vit dhe, për familjet që shpallen përfituese për herë të parë, verifikimi i parë të kryhet brenda tre muajve;
c) të paraqesin pranë strukturës përgjegjëse për shërbimet shoqërore në bashki të dhënat për familjet/individët në nevojë, që kanë aplikuar për ndihmë ekonomike, personat me aftësi të kufizuar;
ç) të ndihmojnë në përgatitjen e dokumentacionit për personat që aplikojnë për përfitimin e ndihmës ekonomike, pagesës së aftësisë së kufizuar, si edhe të administrojë këtë dokumentacion;
d) Shfuqizuar.
dh) Shfuqizuar.
e) të hartojnë kërkesën për bllok-ndihmën dhe fondin e pagesës së personave me aftësi të kufizuar çdo dymujor për njësi të vetëqeverisjes vendore;
ë) Shfuqizuar;
f) Shfuqizuar;
g) të grumbullojnë dhe të hartojnë informacione, statistika dhe të mbajnë regjistrin e përfituesve, të ndjekin shpenzimet për ndihmën ekonomike, pagesën e personave me aftësi të kufizuar;
gj) Shfuqizuar. 
h) të hedhin në regjistrin elektronik kombëtar të dhënat e deklaruara nga aplikuesit për ndihmë ekonomike;
i) të kontribuojnë në procesin e hartimit të projektvendimit për propozimin që familja /individët në nevojë të trajtohen me ndihmë ekonomike si dhe të listës së personave me aftësi të kufizuar;
j) të raportojnë pranë bashkisë të dhëna statistikore për numrin dhe fondin për familjet /individët përfitues të ndihmës ekonomike dhe pagesave të aftësisë së kufizuar.


KREU VI
FINANCIMI I NDIHMËS 

Neni 32
(Shfuqizuar me ligjin nr. 121/2016, datë 24.11.2016)

Neni 33
(Shfuqizuar fjalë me ligjin nr. 121/2016, datë 24.11.2016)

Financimi i programeve të ndihmës ekonomike, pagesës për personat me aftësi të kufizuar përballohet  nga Buxheti i Shtetit dhe buxhetet e qeverisjes vendore. 

Neni 34

Burimet e financimit të ndihmës dhe pagesës së personave me aftësi të kufizuar përbëhen nga:
a) fondet e Buxhetit qendror të Shtetit;
b) fondet nga taksat dhe tarifat vendore. 

Neni 35
(Ndryshuar me ligjin nr.10 399, datë 17.3.2011)

Ministria përgjegjëse për çështjet e ndihmës dhe shërbimeve shoqërore programon fondet për bllok-ndihmën ekonomike dhe pagesën e personave me aftësi të kufizuar, në përputhje me vlerësimin e kërkesave të ardhura nga njësitë e vetëqeverisjes vendore dhe detajon që në fillim të vitit për çdo njësi të vetëqeverisjes vendore. 
Kriteret dhe treguesit, që përdoren për programimin e bllok-ndihmës, përcaktohen në bazë të treguesve të vlerësimit të varfërisë dhe rregullohen me vendim të Këshillit të Ministrave.

Neni 36
(Ndryshuar me ligjin nr.10 399, datë 17.3.2011 nr. 44/2016, datë 21.4.2016)

Ministria përgjegjëse për çështjet e ndihmës dhe shërbimeve shoqërore transferon çdo dy muaj fondin e bllok-ndihmës ekonomike në bashki.
Neni 37

(Shfuqizuar me ligjin nr. 121/2016, datë 24.11.2016)
 

Neni 38
(Shtuar dy paragrafë, me ligjin nr.10 252, datë 11.3.2010 dhe ndryshuar me ligjin nr.10 399, datë 17.3.2011 dhe shfuqizuar me ligjin nr. 121/2016, datë 24.11.2016)

Neni 39

(Shfuqizuar me ligjin nr. 121/2016, datë 24.11.2016)


Neni 40
(Shtuar me ligjin nr.10 399, datë 17.3.2011)

Kontrolli për përdorimin e fondeve të ndihmës, pagesës për personat me aftësi të kufizuar dhe të shërbimeve të përkujdesit shoqëror bëhet nga organet e specializuara të kontrollit, në përputhje  me ligjin nr. 9009, datë 13. 2. 2003 "Për auditimin e brendshëm në sektorin publik” dhe ligjin nr. 9936, datë 26.6.2008 “Për menaxhimin e sistemit buxhetor në Republikën e Shqipërisë. 

KREU VII

Neni 41
Sanksionet
(Ndryshuar me ligjin nr.10 399, datë 17.3.2011, nr. 44/2016, datë 21.4.2016)

Shkeljet e detyrimeve të përcaktuara në nenet 27/1, 30/1 dhe 31, të këtij ligji, dhe të akteve nënligjore në zbatim të tij, kur nuk përbëjnë vepër penale:
a) përbëjnë kundërvajtje administrative dhe dënohen me gjobë, sipas ligjit nr. 10 279, datë 20.5.2010 “Për kundërvajtjet administrative”; 
b) ndëshkohen me masë disiplinore. 
2. Struktura përgjegjëse për zbatimin e legjislacionit për ndihmën ekonomike, pagesën për personat me aftësi të kufizuara, për shkeljet e detyrimeve të përcaktuara në nenet 31 e 42/1 të këtij ligji dhe akteve nënligjore në zbatim të tij, konstaton kundërvajtjen administrative dhe i propozon, për shkelësit, kryetarit të njësisë së vetëqeverisjes vendore/Drejtorit të Përgjithshëm të Shërbimit Social Shtetëror vendosjen e: 
a) gjobës nga 50 mijë lekë deri në 100 mijë lekë; 
b) masës disiplinore; 
c) shpërblimin e dëmit, nëse është shkaktuar një i tillë.
3. Struktura përgjegjëse për zbatimin e legjislacionit për ndihmën ekonomike, pagesën për personat me aftësi të kufizuara, kur vlerëson se janë konsumuar elementet e veprës penale nga personat e ngarkuar për zbatim, bën kallëzimin penal pranë autoriteteve kompetente për shkelësit e ligjit.
4. Çdo shkelje e menaxhimit të fondeve buxhetore, që programohen dhe përdoren për ndihmën ekonomike, pagesën e aftësisë së kufizuar, kur nuk përbën vepër penale, përbën kundërvajtje administrative dhe dënohet me gjobë, sipas përcaktimeve të nenit 71 të ligjit nr.9936, datë 26.6.2008 “Për menaxhimin e sistemit buxhetor në Republikën e Shqipërisë.

Neni 41/1
Ankimi 
(Shtuar me ligjin nr.10 399, datë 17.3.2011 dhe ndryshuar me ligjin nr. 44/2016, datë 21.4.2016 )
1. Aplikuesi për përfitimin e ndihmës ekonomike, kur gjykon se vendimi zyrtar i organit përkatës është i padrejtë, mund të paraqesë ankesë, me shkrim, pranë bashkisë/njësisë administrative, brenda 10 ditëve kalendarike nga marrja e njoftimit. Struktura vendore shqyrton ankesën dhe njofton, me shkrim, ankuesin, brenda 7 ditëve kalendarike nga marrja e ankesës.
2. Aplikuesi për përfitimin e ndihmës ekonomike ka të drejtë të paraqesë ankesë me shkrim pranë strukturës rajonale të Shërbimit Social Shtetëror, brenda 10 ditëve kalendarike nga marrja e përgjigjes nga struktura vendore, pas ezaurimit të ankimit, të përcaktuar në pikën 1 të këtij neni.
3. Struktura rajonale e Shërbimit Social Shtetëror, pas shqyrtimit dhe verifikimit të ankesave, njofton me shkrim të interesuarin dhe njësinë e vetëqeverisjes vendore brenda 10 ditëve pune, nga marrja e ankesës.
4. Aplikuesit për përfitimin e ndihmës ekonomike dhe personat me aftësi të kufizuar, që pretendojnë se u është shkelur dhe/ose mohuar një e drejtë ligjore, gëzojnë të drejtën për të ngritur padi në gjykatë, në përputhje me përcaktimet e bëra në ligjin nr. 49/2012 “Për organizimin dhe funksionimin e gjykatave administrative dhe gjykimin e mosmarrëveshjeve administrative.


Neni 42
Dispozita kalimtare
(Ndryshuar me ligjin nr.10 399, datë 17.3.2011, nr. 44/2016, datë 21.4.2016)

1. Përdorimi i regjistrit elektronik kombëtar të të dhënave për aplikuesit dhe përfituesit e pagesës së aftësisë së kufizuar dhe të shërbimeve të përkujdesjes shoqërore do të pilotohet në njësitë e vetëqeverisjes vendore, të përcaktuara nga Këshilli i Ministrave.
2. Për njësitë e vetëqeverisjes vendore, në të cilat nuk do të kryhet pilotimi, do të zbatohet legjislacioni në fuqi për aftësinë e kufizuar shoqërore.

Neni 42/1
(Shtuar me ligjin nr.10 399, datë 17.3.2011, nr. 47/2014, datë 24.4.2014, shfuqizuar me ligjin nr. 44/2016, datë 21.4.2016)

Shfuqizuar.
Neni 42/2
(Shtuar me ligjin nr.10 399, datë 17.3.2011, shfuqizuar me ligjin nr. 44/2016, datë 21.4.2016 )


Shfuqizuar.

Neni 42/3
(shtuar me ligjin nr. 44/2016, datë 21.4.2016)

Në njësitë e vetëqeverisjes vendore, në të cilat do të kryhet pilotimi i regjistrit elektronik kombëtar dhe modeli biopsikosocial i vlerësimit të aftësisë së kufizuar me grup/komision vlerësimi shumë-disiplinor, për të gjithë personat, të cilët kërkojnë të vlerësohen/rivlerësohen për aftësinë e kufizuar, do të ndiqen këto procedura: 
1. Kërkesa dhe dokumentacioni për vlerësimin e aftësisë së kufizuar paraqiten pranë zyrës së vlerësimit të aftësisë së kufizuar, në drejtorinë rajonale të Shërbimit Social Shtetëror, e cila hedh të dhënat e aplikuesit në regjistrin elektronik kombëtar, administron dokumentacionin, kryen verifikimin dhe vlerësimin e individëve dhe merr vendimin për aftësinë e kufizuar.
2. Drejtoria rajonale e Shërbimit Social Shtetëror pajis me dokumentin përkatës personin me aftësi të kufizuar dhe i dërgon kryetarit të bashkisë vendimin përfundimtar për të gjithë përfituesit e pagesës së aftësisë së kufizuar, për të kryer veprimet financiare.
3. Masa, kriteret, procedurat dhe dokumentacioni për vlerësimin dhe përfitimin e aftësisë së kufizuar dhe ndihmësit personal, si dhe strukturat përgjegjëse dhe detyrat e tyre përcaktohen me vendim të Këshillit të Ministrave.

Neni 42/4
(shtuar me ligjin nr. 44/2016, datë 21.4.2016 )

(Shfuqizuar me ligjin nr. 121/2016, datë 24.11.2016)

Neni 42/5
(shtuar me ligjin nr. 44/2016, datë 21.4.2016 )

1. Familjet/individët përfitues të ndihmës ekonomike, të përcaktuar në nenin 5, të këtij ligji, të cilët janë në moshë pune, përfshihen në programe të ri/integrimit social.
2. Kriteret, procedurat dhe dokumentacioni që duhet të plotësojnë personat që do të përfshihen në programe të ri/integrimit social përcaktohen me vendim të Këshillit të Ministrave.
3. Miratimi i programeve të ri/integrimit social bëhet me vendim të Këshillit të Ministrave.
  

Neni 43
(ndryshuar me ligjin nr.10 399, datë 17.3.2011)

Ngarkohet Këshilli i Ministrave për nxjerrjen e akteve nënligjore në zbatim të neneve 10, 11, nenit 15 pika 4, 18, 19, 20, nenit 22 pika 1, 23, 26, 27, 29, 30, 35, 38 dhe 39 të këtij ligji. 
Ngarkohet ministri përgjegjës për çështjet e ndihmës dhe shërbimeve shoqërore të nxjerrë udhëzime në zbatim të neneve 10 pika 7 dhe 15 pika 5.

Neni 44

Ligji nr. 7710, datë 18. 5. 1993 “Për ndihmën dhe përkujdesin shoqëror”, i ndryshuar, vendimet e Këshillit të Ministrave në zbatim të tij dhe neni 2 i ligjit nr. 8626, datë 22. 6. 2000 “Për statusin e invalidit paraplegjik dhe tetraplegjik”  shfuqizohen. 

DISPOZITË KALIMTARE E LIGJIT NR. 25/2013, DATË 14.2.2013

Organi ekzistues inspektues vazhdon të ushtrojë funksionin e vet sipas organizimit aktual deri në krijimin e organit të ri, sikurse parashikohet në ndryshimet e bëra në këtë ligj.


Neni 45

Ky ligj hyn në fuqi 15 ditë pas botimit në Fletoren Zyrtare. 

Shpallur me dekretin nr.4520, datë 25.3.2005 të Presidentit të Republikës së Shqipërisë, Alfred Moisiu
2

